NICK, yo o nang le dingwaga di le supa e le mogolwane o ne a re: “Fa ke ne ke tlhomiwa go nna mogolwane, ke ne ke itumetse tota. Ke ne ke bona seno e le tshono e ke e newang ya go atolosa tiro ya me e ke e direlang Jehofa. Ke ne ke na le maikutlo a gore ke tshwanetse go dira sengwe go mmontsha gore ke lebogela sotlhe se a ntiretseng sone. Gape ke ne ke batla go thusa ba ba mo phuthegong ka mo nka kgonang ka gone, fela jaaka bagolwane ba bangwe le bone ba nthusitse.” Mme gone, le fa Nick a ne a itumetse jalo, o ne a tla a nna le go tlhobaela. O tswelela jaana: “E re ka ke ne ke sa ntse ke le mo dingwageng tsa bofelo tsa bo20 fa ke ne ke tlhomiwa go nna mogolwane, ke ne ke ntse ke ipotsa gore a jaana ke na le dinonofo tse di tlhokegang go disa phuthego sentle, e leng temogo le botlhale.”